รัฐบาลไทย-ข่าวทำเนียบรัฐบาล-สธ. เตือนค่าฝุ่น PM 2.5 หลายจังหวัดเพิ่มขึ้นแตะระดับสีส้ม เริ่มมีผลกระทบต่อสุขภาพ
วันพฤหัสบดีที่ 19 ตุลาคม 2566
สธ. เตือนค่าฝุ่น PM 2.5 หลายจังหวัดเพิ่มขึ้นแตะระดับสีส้ม เริ่มมีผลกระทบต่อสุขภาพ
ปลัดกระทรวงสาธารณสุข เผย จากการติดตามสถานการณ์ฝุ่น PM 2.5 พบหลายจังหวัด รวมทั้งกรุงเทพมหานคร ค่าฝุ่นเพิ่มสูงขึ้นในระดับปานกลางถึงเริ่มมีผลกระทบต่อสุขภาพ แนะประชาชนตรวจสอบค่าฝุ่นก่อนออกจากบ้านหรือทํากิจกรรมนอกบ้าน โดยเฉพาะผู้ที่มีร่างกายอ่อนแอ
ปลัดกระทรวงสาธารณสุข เผย จากการติดตามสถานการณ์ฝุ่น PM 2.5 พบหลายจังหวัด รวมทั้งกรุงเทพมหานคร ค่าฝุ่นเพิ่มสูงขึ้นในระดับปานกลางถึงเริ่มมีผลกระทบต่อสุขภาพ แนะประชาชนตรวจสอบค่าฝุ่นก่อนออกจากบ้านหรือทํากิจกรรมนอกบ้าน โดยเฉพาะผู้ที่มีร่างกายอ่อนแอ มีโรคประจําตัว ต้องระมัดระวังเป็นพิเศษ
วันนี้ (19 ตุลาคม 2566) นพ.โอภาส การย์กวินพงศ์ ปลัดกระทรวงสาธารณสุข กล่าวว่า สถานการณ์ฝุ่น PM 2.5 มักเพิ่มขึ้นในช่วงปลายปีต่อเนื่องไปจนถึงต้นปี กระทรวงสาธารณสุขจึงให้หน่วยงานที่เกี่ยวข้องเฝ้าระวังติดตามสถานการณ์อย่างต่อเนื่อง เพื่อแจ้งเตือนประชาชนให้ระมัดระวังสุขภาพได้อย่างทันท่วงที ซึ่งข้อมูลจากเว็บไซต์รายงานสถานการณ์คุณภาพอากาศของกรมควบคุมมลพิษ พบว่า ค่าฝุ่น PM 2.5 ในหลายจังหวัดเพิ่มสูงขึ้นในระดับปานกลางหรือสีเหลือง ไปจนถึงระดับเริ่มมีผลกระทบต่อสุขภาพหรือสีส้ม โดยเฉพาะภาคตะวันออกเฉียงเหนือ เช่น นครพนม มุกดาหาร ยโสธร หนองคาย อุบลราชธานี ขณะที่พื้นที่กรุงเทพมหานคร พบค่าฝุ่น PM 2.5 ในระดับสีส้มหลายพื้นที่เช่นกัน อาทิ ริมถนนกาญจนาภิเษก เขตบางขุนเทียน, ริมถนนดินแดง เขตดินแดง, แขวงคลองกุ่ม เขตบึงกุ่ม, ริมถนนจรัญสนิทวงศ์ เขตบางพลัด, แขวงทุ่งวัดดอน เขตสาทร, ริมถนนเจริญนคร เขตคลองสาน เป็นต้น
นพ.โอภาส กล่าวต่อว่า เมื่อจะต้องออกจากบ้านหรือทํากิจกรรมนอกบ้าน ขอให้ประชาชนตรวจสอบสถานการณ์และค่าฝุ่น PM 2.5 จากแอปพลิเคชัน Air4Thai หรือ เว็บไซต์ http://air4thai.pcd.go.th ของกรมควบคุมมลพิษ หรือข้อมูลจากเครื่องตรวจวัดคุณภาพอากาศด้วยดาวเทียม ผ่านแอปพลิเคชันเช็คฝุ่น หรือ https://pm25gistda.or.th และปฏิบัติตนตามคําแนะนําจากระดับสีคุณภาพอากาศดังนี้1.สีฟ้าระดับดีมาก ประชาชนทุกคนสามารถทํากิจกรรมนอกบ้านได้ตามปกติ2.สีเขียวระดับดี ประชาชนทั่วไปสามารถทํากิจกรรม นอกบ้านได้ตามปกติส่วนกลุ่มเสี่ยง ควรหลีกเลี่ยงการทํากิจกรรมหรือการออกกําลังกายที่ใช้แรงมาก กลางแจ้ง เป็นเวลานาน และเฝ้าระวังสุขภาพตนเอง3.สีเหลืองระดับปานกลาง ประชาชนทั่วไปเลี่ยงการทํากิจกรรมหรือ การออกกําลังกายที่ใช้แรงมาก กลางแจ้งเป็นเวลานาน และเฝ้าระวังสุขภาพตนเอง กลุ่มเสี่ยงควรลดระยะเวลาการทํากิจกรรมภายนอกอาคาร และการออกกําลังกายหรือทํากิจกรรมที่ใช้แรงมาก กลางแจ้ง ถ้าออกนอกบ้านให้สวมหน้ากากป้องกันฝุ่น ส่วนผู้มีโรคประจําตัว ควรเฝ้าระวังสุขภาพตนเอง หากมีอาการผิดปกติให้รีบไปพบแพทย์
4.สีส้มระดับเริ่มมีผลกระทบต่อสุขภาพ ประชาชนทั่วไปควรลดระยะเวลาการทํากิจกรรมภายนอกอาคาร หรือ การออกกําลังกายหรือทํากิจกรรมที่ใช้แรงมากกลางแจ้ง กลุ่มเสี่ยงลด/จํากัดระยะเวลาการทํากิจกรรม ภายนอกอาคาร และการออกกําลังกายหรือทํากิจกรรมที่ใช้แรงมากกลางแจ้ง ถ้าจําเป็นออกนอกบ้านให้สวมหน้ากากป้องกันฝุ่น และสังเกตตนเอง หากมีอาการผิดปกติให้รีบไปพบแพทย์ ส่วนผู้มีโรคประจําตัวควรเตรียมยาและอุปกรณ์ที่จําเป็นให้พร้อมและ 5.สีแดงระดับที่มีผลกระทบต่อสุขภาพ ประชาชนทั่วไปควรลด/จํากัดระยะเวลา การทํากิจกรรมภายนอกอาคาร และการออกกําลังกายหรือทํากิจกรรมที่ใช้แรงมากกลางแจ้ง เปลี่ยนมาออกกําลังกายในบ้าน ถ้าออกนอกบ้านให้สวมหน้ากากป้องกันฝุ่น และสังเกตตนเอง หากมีอาการผิดปกติให้รีบไปพบแพทย์ กลุ่มเสี่ยงงดทํากิจกรรมกลางแจ้ง ถ้าต้องออกนอกบ้านให้สวมหน้ากากป้องกันฝุ่นทุกครั้ง หากมีอาการผิดปกติให้รีบไปพบแพทย์ ส่วนผู้มีโรคประจําตัวควรเตรียมยาและอุปกรณ์ที่จําเป็นสํารองเผื่อไว้อย่างน้อย 5 วัน
**********************************************19 ตุลาคม 2566